Offentliggørelse af enhedsdokument med ændringer som følge af en ansøgning om godkendelse af en mindre ændring i overensstemmelse med artikel 53, stk. 2, andet afsnit, i forordning (EU) nr. 1151/2012

(2019/C 3/11)

Kommissionen har godkendt denne ansøgning om en mindre ændring i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

Ansøgningen om godkendelse af denne mindre ændring offentliggøres i Kommissionens DOOR-database.

ENHEDSDOKUMENT

»INSALATA DI LUSIA«

EU-nr.: PGI-IT-0433-AM01 — 19.6.2018

BOB ( ) BGB ( X )

1. Betegnelse

»Insalata di Lusia«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.6: Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Den beskyttede geografiske betegnelse »Insalata di Lusia« er udelukkende forbeholdt salaten Lactuca Sativa i de to varianter Cappuccia og Gentile.

Stok: kort, maks. 6 cm og meget kødfuld, hvorfra bladene vokser.

Smag: frisk og sprød.

Plante: produktet fra væksthus har en fastere struktur med et mere åbent hoved i forhold til salat dyrket på åben mark.

Væsentlige egenskaber:

— luftigt hoved

— blød takket være ringe fiberindhold, dog fast selv 10-12 timer efter høsten, ingen lignifikation

— sprødhed i de unge, friske og faste blade

— tydelig smag, der gør det unødvendigt at tilsætte salt.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

De forskellige etaper af dyrkning, høst, afpudsning og vask foregår i det geografiske produktionsområde.

3.5. Særlige regler vedrørende udskæring, rivning, emballering osv. af det produkt, som betegnelsen henviser til

Ved afsætning skal salat med den beskyttede geografiske betegnelse »Insalata di Lusia« være pakket i beholdere af plast, træ, pap, polystyren eller andre materialer egnet til fødevarer.

Indholdet i hver pakning skal være ensartet og må kun indeholde salat af samme sort, oprindelse, type, kategori og størrelse. Den synlige del af pakningens indhold skal være repræsentativ for hele indholdet.

Det er vigtigt, at emballeringen foregår på stedet, fordi høst, afpudsning, vask og emballering skal foregå inden for et kort tidsinterval for at undgå forringelse af produktets fysiske og organoleptiske egenskaber. Faktisk vil en omfattende håndtering og lang transport af »Insalata di Lusia« medføre, at bladene mister deres fasthed og sprødhed.

Efter den emballering, der er beskrevet ovenfor, kan BGB'en »Insalata di Lusia« tilberedes som et produkt i 4. kategori. Denne tilberedning skal ikke nødvendigvis foregå i produktionsområdet.

3.6. Særlige regler for mærkning af det produkt, som betegnelsen henviser til

Den øverste del af produktets emballage skal beskyttes med et stykke transparent bånd i et materiale, der er egnet til fødevarer, som udelukkende bærer logoet for den beskyttede geografiske betegnelse »Insalata di Lusia«, således at produktet er synligt og kan ånde naturligt.

Beholderne skal bære logoet for den beskyttede geografiske betegnelse synligt og i en størrelse, der er større end alle andre angivelser, der eventuelt måtte findes på pakningen.

Logoet udgøres af bogstaverne »i« (med en ellipseformet prik) og »L«. Bogstavernes indersider er konkave, således at de former en elliptisk ramme omkring Luisas middelaldertårn i stiliseret form. Den ydre og øvre del af logoet er omkranset af en ramme, uden for hvilken forkortelsen »IGP« (BGB) figurerer øverst i midten. I bundet af logoet inden for rammen figurerer ordene »INSALATA di LUSIA«.

Hvis BGB-logoet »Insalata di Lusia« allerede er anbragt på beholderne, kan det ikke genbruges.

Emballagerne for produkter i 4. kategori skal være forsynet med de oplysninger, der skal være angivet på beholderne.

4. Kort angivelse af det geografiske områdes afgrænsning

Produktionsområdet omfatter følgende kommuner i provinserne Rovigo og Padova:

— Provinsen Rovigo: Lusia, Badia Polesine, Lendinara, Costa di Rovigo, Fratta Polesine, Villanova del Ghebbo og Rovigo

— Provinsen Padova: Barbona, Vescovana og Sant'Urbano.

5. Tilknytning til det geografiske område

Det særlige ved Insalata di Lusias smag er, at den smager af så meget i sig selv, at det er unødvendigt at tilsætte salt, hvilket skyldes de store mænger af mineralsalte i jorden. Faktisk udgøres jorden i BGB-området af en jordoverflade bestående af sand, som er blevet tilført af de mange oversvømmelser i den førromanske periode og den tidlige middelalder, hvor nogle grene af floden Tartaro gik over sine bredder og i middelalderen og den moderne tid, på grund af digebrud ved floden Adige. Det seneste store digebrud ved floden Adige fandt sted i slutningen af det 19. århundrede og de store sandklitter, der blev skabt ved denne oversvømmelse, blev jævnet gennem lange tiders arbejde, der varede indtil 1960. På dette sand, der er blevet samlet gennem et århundrede med tilfældig vegetation, dyrkes Insalata di Lusia, der er rigere på kalium og kalcium end andre salater.

Det høje grundvandspejl under de dyrkede marker, der i dette område er skrånende, som forsynes med vand fra Adige, og de altid fyldte vandingsgrøfter holder jordfugtigheden konstant, så vanding kan begrænses til fasen umiddelbart efter udplantningen. Dette betyder, at bladene overrisles mindre og således mister færre af deres næringsstoffer, samt at behovet for behandling med svampebekæmpelsesmidler mindskes.

Grundvandsspejlet ligger i en meters dybde og holdes konstant takket være et system af kunstige kanaler. Disse faktorer tilsammen gør, at det er muligt at mindske vandingen og således spredningen af råd, så man kan bevare Insalata di Lusias typiske friske smag og sprødhed, som adskiller den fra de andre salater, der produceres i området.

Tilgængeligheden af vand, der garanteres af floden Adige, grundvandets højde og jordens tekstur gør, at der også kan dyrkes salat i sommerperioden (juli-august) med fremragende resultater, således at salaten kan garanteres på markedet 10-11 måneder om året.

Den løse, jævnt sammensatte jord af grov tekstur, som er typisk for digeområderne ved floden Adige, og den gode gennemtrængelighed, som letter dræning af regnvandet gør, at bearbejdningerne kan udføres optimalt under alle vejr- og klimaforhold.

Ud over det allerede nævnte, har den erfaring, der er blevet udviklet gennem de omkring halvtreds år, salaterne er blevet dyrket, samt producenternes ekspertise gjort det muligt at forbedre produktionsteknikkerne og således optimere den synergi, der opstår ved den rette balance mellem klimatiske og agronomiske faktorer.

Henvisning til offentliggørelsen af varespecifikationen

(artikel 6, stk. 1, andet afsnit, i nærværende forordning).

De italienske myndigheder har indledt den nationale indsigelsesprocedure ved at offentliggøre ansøgningen om anerkendelse af BGB'en »Insalata di Lusia« i Gazzetta Ufficiale (det italienske statstidende) nr. 108 af 11. maj 2018.

Den konsoliderede udgave af varespecifikationen kan ses på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller

ved at gå direkte til det italienske landbrugsfødevare- og skovministeriums hjemmeside (www.politicheagricole.it) og klikke på »Qualità« (nr. 6 fra venstre), derefter på »Prodotti DOP, IGP e STG« (i venstre side) og til sidst på »Disciplinari di produzione all'esame dell'UE«.

(1) EUT L 179 af 19.6.2014, s. 17.